KIRJALLINEN KYSYMYS E-3950/00 esittäjä(t): Sylvia-Yvonne Kaufmann (GUE/NGL) neuvostolle. Euron käyttöönotto jugoslavialaisessa Montenegron tasavallassa.



Virallinen lehti nro 235 E , 21/08/2001 s. 0037 - 0038



KIRJALLINEN KYSYMYS E-3950/00 esittäjä(t): Sylvia-Yvonne Kaufmann (GUE/NGL) neuvostolle (20. joulukuuta 2000) Aihe: Euron käyttöönotto jugoslavialaisessa Montenegron tasavallassa 1. Onko neuvosto tietoinen, miten, millaisin konkreettisin välinein ja missä määrin Saksan liittotasavallan hallitus ja Deutsche Bundesbank ovat tukeneet ja edistäneet Saksan markan käyttöönottoa jugoslavialaisessa Montenegron tasavallassa? 2. Miten neuvosto arvioi jugoslavialaisen Montenegron tasavallan hallituksen ilmoittamaa aietta ottaa euro käyttöön 1.1.2002 alkaen maan ainoana valuuttana? 3. Täyttääkö jugoslavialainen Montenegron tasavalta neuvoston mielestä tällä hetkellä perussopimusten (ja etenkin EY:n perustamissopimuksen 121 artiklan sekä Amsterdamin sopimuksen pöytäkirjojen 11 ja 12) mukaiset rahaliittoon osallistumisen vakausvaatimukset, tai voiko se täyttää ne 1.1.2002 mennessä? 4. Mihin konkreettisiin toimiin neuvosto aikoo ryhtyä euron käyttöönoton estämiseksi Montenegrossa? Komissio on tuoreimman laajentumista koskevan strategia-asiakirjansa kohdassa III.3 todennut, että euron käyttöönotosta uusissa jäsenvaltioissa (samoin kuin alkuperäisissä euroalueen maissa) päätetään vasta sen jälkeen, kun EY:n perustamissopimuksen 121 artiklan mukaisesti on tarkasteltu, onko korkea pysyvän lähentymisen aste saavutettu. 5. Onko neuvosto tietoinen, otetaanko euro vuoden 2002 alusta lähtien käyttöön myös Jugoslavian Kosovossa, ja jos otetaan, täyttääkö Kosovo neuvoston mielestä perustamissopimuksen mukaiset vakausvaatimukset, jotka koskevat kaikkia niitä maita, jotka tulevat osallistumaan tai toivovat voivansa osallistua yhteisvaluuttaan? 6. Millä konkreettisilla toimilla neuvosto aikoo estää euron käyttöönoton Kosovossa, jos Kosovo ei vuonna 2002 täytä euroon osallistumisen vakausehtoja? 7. Mitä mieltä neuvosto on Saksan markan käyttöönotosta Montenegrossa ja Kosovossa, kun otetaan huomioon Jugoslavian valtiollisen koskemattomuuden vahvistava YK:n päätöslauselma 1244? 8. Mitä seurauksia neuvoston mielestä on sillä, että 33 prosenttia kaikesta Saksan markkoina olevasta käteisrahasta on käytössä ulkomailla? Mitä merkitystä tällä seikalla on euron suojelemiselle rahanväärennyksiä vastaan? Vastaus (7. toukokuuta 2001) Neuvosto (ECOFIN) tarkasteli 7. marraskuuta 2000 valuuttakurssipolitiikkaa, jota ehdokasvaltioiden on noudatettava myöhemmin tapahtuvan euron käyttöönoton suhteen, ja hyväksyi asiaa koskevat päätelmät. Neuvosto korosti päätelmissä, että uudet jäsenvaltiot eivät voi ottaa euroa käyttöön välittömästi liittymisen jälkeen. Niiden on sitä ennen täytettävä erityisesti perustamissopimuksessa määritellyt lähentymisperusteet. Neuvosto korosti lisäksi, että euron yksipuolinen käyttöönotto on perustamissopimuksessa EMU:n pohjana olevan taloudellisen ajattelutavan vastaista eikä sillä voida välttää perustamissopimuksessa edellytettyjä euron käyttöönottovaiheita. Sama koskee Jugoslavian liittotasavaltaa, koska se on Kölnin, Feiran ja Nizzan Eurooppa-neuvostojen päätelmien mukaisesti Euroopan unionin mahdollinen jäsenehdokas. Neuvosto ei ole tarkastellut arvoisan parlamentin jäsenen kysymyksessä 8 mainitsemia asioita. Nizzan Eurooppa-neuvosto kuitenkin kehotti neuvostoa hyväksymään mahdollisimman pian vuonna 2001 tehokkaita toimenpiteitä euron väärentämisen torjumiseksi, ja neuvosto käsittelee asiaa aktiivisesti komission ehdotuksen pohjalta.